**A pályázat tartalmi és formai követelményei (kivonat)**

**A pályázat tárgya:**

Valamely - a választható témakörökhöz kapcsolódó - feladat megoldása. A pályázó önálló munkájával, megfigyelésével, értékelésével - melyet felnőtt (konzulens) irányításával végez - ennek eredményeiből megírt pályamunkájával és annak a Guba Sándor Emlékversenyen történő megvédésével bizonyítja, hogy tanult és szerzett ismereteit egy körülhatárolt feladat megoldásához használni tudja, a szakirodalomban tájékozódni képes.

**A pályamunka címe**:

Legyen **rövid**, tömören fejezze ki a feldolgozott téma lényegét.

**A pályamunka kivitele és feliratai:**

A pályamunkát bekötve vagy lefűzve kell benyújtani. Tartalomjegyzék a belső címlap után következik és tartalmazza a pályamunka főbb fejezeteinek címeit és az oldalszámot, ahol a címek találhatók. A pályázat oldalszámozását a tartalomjegyzékkel kell kezdeni.

**A pályázat szerkezete:**

***Bevezetés*** - tartalmazza a téma elméleti (tudományos) és gyakorlati jelentőségét (**előzmények**) - amennyiben volt - a saját vizsgálatok **célkitűzéseit**.

***Irodalmi áttekintés*** - a témában megjelent közleményekből a főbb eredmények és megállapítások rövid idézése, illetve értékelése, esetleg a saját vizsgálatok szűkebb témaköreinek értékelése megfelelő tagolással. Hivatkozás az idézett közleményekre a szerzők családnevével és utána zárójelben a közlemény megjelenésének évszámával (Guba, 1968).

***Anyag és módszer*** - a kísérlet és adatgyűjtés helyét, idejét, körülményeit és feltételeit, a kísérlet elrendezését, az ismétlések számát, az adatfeldolgozás és értékelés módszereinek leírását tartalmazza. Képek, ábrák színesíthetik a fejezetet.

***Eredmények értékelése*** - a saját munka eredményeinek leírása, magyarázata, és ahol lehetséges összevetése az irodalmi adatokkal. Fontos a tények megállapításán túl az eredmények elméleti és gyakorlati hasznosíthatóságának bizonyítása. Az eredményeket célszerű táblázatba foglalni, ábrákkal szemléltetni, megbízhatóságukat statisztikai módszerekkel értékelni.

A pályázatban bemutatott táblázatokat, ábrákat, grafikonokat, fényképeket, stb. külön folytatólagos sorszámmal és címmel kell ellátni (pl. 1. 2. táblázat, 1. 2. ábra). A pályázatban csak olyan táblázat, vagy ábra szerepelhet, melyre a pályázó a szövegben hivatkozik. A táblázatok legyenek könnyen áttekinthetők. A fejléc különüljön el a számoktól, kapcsolatuk azonban legyen érthető. A mértékegységek és jelölésük legyen szabványos.

A pályázat szövegének könnyebb megértése és áttekinthetősége érdekében a táblázatok a szöveg közben is elhelyezhetők, az után a szöveges oldal után, melyben a pályázó először hivatkozott rá a táblázat számának megjelölésével.

***Következtetések, javaslatok*** - az eredményekből levonható tudományos és gyakorlati következtetések és azok gyakorlatban történő alkalmazására tett javaslatok.

***Felhasznált irodalom*** - a pályamunka elkészítéséhez felhasznált forrásmunkák felsorolását tartalmazza, melyekre a tanuló hivatkozik, melyekből idéz. A felhasznált közleményeket a szerző nevének kezdőbetűi szerint ABC sorrendbe rendezve kell feltüntetni az „irodalomjegyzék”-ben.

***Mellékletek*** - a szemléltetéshez felhasznált fotókat, tervrajzokat, számítógépes leporellókat, stb. a dolgozat végén „mellékletek” címszó alatt kell összegyűjteni.

**Az egyes fejezetek javasolt arányai -** Bevezetés (5%) – Irodalmi áttekintés (35%)– Anyag és módszer (15%) – Eredmények (35%)- Következtetések és javaslatok (10%).

**Megjegyzés:**

**Minden olyan esetben, amikor a pályázat témája nem tűri az előzőekben előírt tagolást, attól a téma jellegének és célszerűségének megfelelően el lehet térni, az érthetőség és áttekinthetőség mindenkori szem előtt tartásával.**